《次韵乐天村居卧病 其三》
宋代·滕岑

瓦盏茅柴浊，砖炉榾柮红。味如饮醽醁，暖胜燎蒿蓬。

万种皆幻事，一真惟太空。旧毡敷故絮，小閤卧衰翁。

作者简介：滕岑（一一三七～一二二四），字元秀，严州建德（今浙江建德东北）人。高宗绍兴二十九年（一一五九）领乡荐，屡试进士不第。光宗绍熙元年（一一九○）特奏名，调徽州歙县尉。终母忧，再调温州平阳县丞，秩满监南岳庙。宁宗嘉定十七年卒，年八十八。有诗集，已佚。事见《桐江集》卷一《滕元秀诗集序》。　滕岑诗，据《瀛奎律髓》、《永乐大典》等书所录，编为一卷。